Svenske medier: - Madde er forlovet!
Ifølge kilder som er nær kongefamilien skal nyheten offentliggjøres i dag, skriver Aftonbladet. Det svenske kongehuset vil ikke kommentere opplysningene. - Det har jo blitt spekulert i dette. Men vi kommenterer ikke denne typen opplysninger i det hele tatt, sier Bertil Ternet, informasjonssjef ved det svenske hoffet til Aftonbladet. PåAftonbladets sider kan du se bilde av forlovelsesringen.Ifølge Expressen skal de to gifte seg i 2013. Ifølge den svenske avisen gikk O'Neill ned på kne for snart en måned siden, da hadde de to vært sammen i to år. O'Neill skal ha informert kongen om sine planer om å fri og spurt kongen om hans datters hånd. Også resten av kongefamilien skal visst om frieriet på forhånd, skriver den svenske avisen. Som Madeleines samboer er O'Neill for lengst inne i varmen hos Carl Gustaf og Silvia, har kongehusekspert Kjell Arne Totland sagt til VG Nett. Han har vært deres gjest både på Drottningholm og på Solliden. I begynnelsen av oktober besøkte kongeparet paret i deres felles hjem i New York. O'Neill fikk dessuten være med prinsessen på et representasjonsoppdrag i konserthuset Carneige Hall i slutten av januar, noe som var en tydelig markering fra Madeleine. Han var også med i prinsesse Estelles dåp. - Det var fantastisk, sa han til Aftonbladet etterpå.Like etter frieriet i begynnelsen av oktober traff kongen og dronningen Madeleine og Chris O'Neill i USA. Da skal de ha feiret forlovelsen i prinsessens leilighet, og senere på en av byens mest eksklusive restauranter. Det var første gang kongeparet viste seg offentlig sammen med Madeleines kjæreste, skriver Aftonbladet.Kongeekspert Kjell Arne Totland er ikke overrasket over nyheten om forlovelsen. - Jeg synes dette er veldig, veldig hyggelige nyheter, om det medfører riktighet, sier Totland til VG Nett. - Jeg har lenge sagt at jeg trodde en forlovelse var rett rundt hjørnet, om ikke paret allerede var hemmelig forlovet. Nå kan det se ut som dette er tilfelle. Jeg sier bare «grattis, Madde og Chris» - og gleder meg allerede til stort prinsessebryllup om noen måneder, sier han. Prinsesse Madeleine møtte den amerikanske finansmannen høsten 2010. Da var det omlag ett år siden det opprivende bruddet mellom prinsesse Madeleine og svenske Jonas Bergström, som skal ha vært utro mot henne med norske Tora Uppstrøm Berg. Madde og O'Neill skal ha truffet hverandre gjennom felles bekjente. Nå bor de sammen i en leilighet på en av Manhattans mest eksklusive adresse.
Prinsesse Madeleine har forlovet seg med Chris O'Neill, ifølge svenske medier.